**ELŐTERJESZTÉS**

Körmend Város Önkormányzata Képviselő-testületének 2019. május 29-i ülésére

**Tárgy:** Döntés pályázat beadásáról Kubinyi Ágoston Program keretében

Az emberi erőforrások minisztere – a belügyminiszterrel és a pénzügyminiszterrel egyetértésben – pályázatot hirdet a Magyarország 2019. évi központi költségvetéséről szóló 2017. évi L. törvény 3. melléklet II.4. c) pontja szerint **Muzeális intézmények szakmai támogatására (Kubinyi Ágoston Program).**

A pályázat célja központi költségvetési forrás biztosítása az önkormányzati fenntartású muzeális intézmények szakmai támogatása érdekében.

A pályázat keretében két alcél közül lehet választani támogatási kérelem benyújtására. A Körmendi Kulturális Központ, Múzeum és Könyvtár Dr. Batthyány-Strattmann László Múzeuma az *a,* pályázati alcélra, *Múzeumok szakmai támogatására* jogosult támogatási kérelmet benyújtani.

Az alcél keretein belül megvalósíthatók az alábbi tevékenységek:

aa, állandó kiállítás előkészítése, létrehozás

ab, állandó kiállítás teljes körű felújítása vagy korszerűsítése

ac, a közönség számára eddig nem hozzáférhető műtárgyak bemutatása

A pályázat lehetősége biztosít a 2018. évben elkezdett állandó kiállítás befejezésére és ezzel a meglévő állandó kiállítás bővítésére a Batthyány-Strattmann kastély főépületében.

A jelenleg benyújtani kívánt III. ütem keretében – támogatás esetén – a következő feladatokat kívánjuk elvégezni:

1. Kiállításvezető és múzeumpedagógiai füzet szerkesztése, kivitelezése

2. Kiállítási installációk kivitelezése

3. Multimédiás eszközök beszerzése, programok beszerzése

4. A helyiségek berendezéséhez felhasználandó bútorok restaurálása

5. További bútorok és kiegészítők beszerzése

6. Műtárgyvédelmi eszközök beszerzése

7. Reklám, marketing

A maximális támogatás összege: 30 millió Ft

**A támogatási intenzitás 90%, 30 millió forint támogatási igény esetén 3.333.333 Ft-ot a település önkormányzatának saját forrásként kell biztosítania.**

Kérem a tisztelt Képviselő-testületet, hogy az előterjesztést megtárgyalni és a határozati javaslatot elfogadni szíveskedjen.

**Határozati javaslat**

Körmend Város Önkormányzata Képviselő-testülete

1. **támogatja, hogy a Muzeális intézmények szakmai támogatására (Kubinyi Ágoston Program) Körmend Város Önkormányzata pályázatot nyújtson be.**
2. **sikeres pályázat esetén a pályázathoz szükséges 3.333.333 Ft-ot a 2019-es költségvetés terhére biztosítja.**
3. felhatalmazza a polgármestert, hogy a projekttel kapcsolatos dokumentumokat aláírja.

Felelős: polgármester

Határidő: pályázat beadása – 2019. május 30.

Körmend, 2019. 05. 17.

**Bebes István**

**polgármester**